John Assaraf

Elmetréning

John Assaraf

Elmetréning

– az Innercise™ módszer

Az új tudomány, melynek segítségével

előhívhatod elméd rejtett erejét

Budapest, 2021

A mű eredeti címe: Innercise – The New Science to Unlock Your Brain’s Hidden Power

A mű eredetileg a Waterside Press kiadásában jelent meg az Egyesült Államokban, 2018-ban.

© John Assaraf, 2018

www.myneurogym.com

© Waterside Press, 2018

www.waterside.com

© Bioenergetic Kiadó Kft., 2021

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-537-1

© Fordította: Seres Noémi

Főszerkesztő: Kajtár-Schneider Krisztina

Felelős szerkesztő: Klimó Petra

Borítóterv: Vancsura Olga

Minden jog fenntartva. Tilos a kiadvány bármely részét felhasználni vagy bármilyen módon sokszorosítani a kiadó írásbeli engedélye nélkül. Kivételt képeznek a kritikákban és az összefoglalókban megemlített rövid idézetek.

A könyvet Igepa papírra nyomtattuk, mely német erdőgazdaságból származik. Minden egyes kivágott fa után három új fát ültetnek, így az erdőség évről évre fenntartható módon növekszik. Fehérítési eljárásukban semmiféle kémiai anyagot (különösen klórvegyületeket) nem használnak.

Tartalomjegyzék

Bevezetés

Előszó

Mielőtt belevágnál

Az elmegyakorlatok forradalma

Első rész: Ismerd meg az elmédet!

1. Nem a te hibád

Miért olyan nehéz elérni a célokat?

2. Nézz szembe a főnökkel!

Hogyan ragadsz be a két agyad miatt?

3. Frissíts az Elme 2.0 verzióra!

Az Elmetréning segít, hogy ismét bekapcsold a neuroplaszticitást

4. Blöffölj!

Használd az elmegyakorlatokat, hogy megedzd a három alapvető idegi izmodat

Második rész: Légy úrrá gondolataid és érzelmeid felett!

5. Hadviselés a főnökkel

Öt változás, amit az elmegyakorlatok eredményeznek

6. Szokások

A robotpilóta-üzemmódtól a tudatos figyelemig

7. A félelem

A félelem mint üzemanyag

8. Berögződések és mítoszok

A korlátozó meséktől az erővel bíró hőskölteményekig

9. Stressz és szorongás

A szenvedéstől a hullámlovaglásig

10. A gondolkodásmód

A pesszimizmustól az optimizmusig

Harmadik rész: Irányítsd te a viselkedésedet!

11. Az agyad és a célok

A siker táplálása és a buktatók elkerülése elmebarát célokkal

12. Készíts tervet!

Sikerrel tápláld az agyadat!

13. Az elmetréning rituáléja

Az elmetréning mindennapos alkalmazása

14. Te magad vagy a végső határ

Ha segítségre van szükséged

Köszönetnyilvánítás

Végjegyzet

„Amiben az emberi elme hinni tud,

azt meg is tudja valósítani.”

– Napoleon Hill

Bevezetés

Az 50-es és 60-as években Jack Lalanne azzal népszerűsítette és forradalmasította az edzésre és az egészségre épülő iparágat, hogy testedzést és táplálkozástudományt tanított.

A fitnesz forradalmát most az Elmetréninggel egészítjük ki, amely egy közérthető útmutató a tudományos alapokon nyugvó mentális és érzelmi technikákhoz, segítségükkel megerősítheted a gondolkodásmódodat és szabadjára engedheted elméd rejtett erejét.

Nem a tudás vagy a képesség hiánya az, ami igazán visszatart, hanem a gondolkodásmódod, az érzelmi gátlásaid és a régi berögződések, amelyeket el kell engedned, hogy szabaddá tedd az utat életed legjelentősebb sikerei felé. Az Elmetréninggel megtanulhatod, hogyan változtasd meg a szokásaidat, és hogyan szabadulj meg az olyan negatív érzelmektől, mint:

a kudarctól vagy a sikertől való félelem

szégyen és zavar

félelem a megítéléstől

alacsony önértékelés

negatív gondolkodás és pesszimizmus

önbizalomhiány

A régi berögződések, tévhitek és kifogások erős tudat alatti sémák, amelyek miatt úgy gondolkodsz, érzel és viselkedsz, hogy végül újra és újra ugyanarra az eredményre jutsz.

A csúcstechnológia és a neuroplaszticitás tudománya végre kitárja előtted az ajtót, hogy megszabadulj ezektől a sémáktól. Remélem, e könyv a segítségedre lesz, hogy felismerd és elengedd, ami visszatart, hogy kihasználd a lehetőségeidet, és megéld életed legnagyobb álmait.

Nagy erejű, elmére alapuló technikákat fedezhetsz fel, melyeket élsportolók, a haditengerészet, vezérigazgatók és űrhajósok használnak tudatosságuk és képességeik fejlesztésére a legjobb teljesítmény érdekében. Itt a kulcs a mentális kitartás, az önbizalom és a lelkierő növeléséhez, hogy könnyebben elérd az áhított egészséget, jólétet, karrier-, párkapcsolati és üzleti céljaidat.

Az elképesztő sikereid reményében,

John Assaraf

A NeuroGym vezérigazgatója

Előszó

Amikor először találkoztam John Assaraffal, nem tudtam, mit is várjak tőle. Hallottam róla, hogy „self-help” guru, és be akarja mutatni az elme erejének tudományát a világ számára. Az önsegítő módszerek viszont gyakran hemzsegnek az önjelölt szakértőktől, csak mert elszenvedtek valamiféle balszerencsét, amelyből kilábaltak, aztán igyekeztek elnyerni mások együttérzését azáltal, hogy létrehoztak egy „közösséget”, ahol eladhatják a termékeiket. Reméltem, hogy John nem a pszichiátriában és az agykutatásban való ismereteimet akarja felhasználni, hogy igazolja magát, vagy valami ehhez hasonló. Szerencsére kellemesen csalódtam.

Olyan férfiről van szó, aki jó ismerője az emberi pszichének, és aki őszintén segíteni akar másoknak, hogy megtanulják, hogyan használják az elméjüket életük nagy kihívásainak leküzdésére. Nem csupán maga köré gyűjtötte az összes szakértőt, akit csak sikerült fellelnie, hogy igazolja a felfedezéseit, hanem a folyamat során feltárt egy folyton finomodó ismeretrendszert az elme működését illetően. Ezen évek munkájának eredménye az Elmetréning. Büszke vagyok, hogy a lehető leghathatósabb módon népszerűsíthetem ezt a forradalmi üzenetet.

Az Elmetréning a siker és a boldogabb élet elérését célzó, elmére alapuló megközelítések egyik legközérthetőbb gyűjteménye. Alapja a világ legkiemelkedőbb tudósainak sokéves, kiterjedt kutatási eredményei. Ez az első könyv, mely egyértelműen megnyitja az ajtót a tudás előtt, melynek elsajátítása érdekében az agyat kell „edzeni”, ha pszichésen erősek és rugalmasak szeretnénk lenni.

Egyetlen tudós sem fogja azt állítani, hogy a tudomány kínálja az egyetlen és legigazabb módszert, mégis, ha tudományos technikát használsz, hogy munkára fogd az elmédet, az egy jó alapot biztosít. Egy olyan előrefelé mutató útra lépsz, mely segít tudatosan és tudat alatt is kapcsolatba lépni az elméddel. John nagyon pontosan mutat rá, hogy az életünk során gyakran a tudatalattink az, ami irányítja az eredményeinket. Bemutatja, hogyan léphetsz kapcsolatba az agyaddal és változtathatod meg, hogy jobban érezd magad, miközben kézzel fogható eredményeket érsz el.

Nem állítjuk, hogy birtokában vagyunk a tökéletes módszernek. Mégis, ezelőtt még soha senki nem alkotta meg a gyakorlatok ilyen egyszerű, tudományos alapokon nyugvó, egyben könnyen érthető kivonatát, melynek alkalmazása segít elérni a céljaidat.

A könyv tartalmát tekintve a tudomány élvonalbeli ismereteit tárja eléd, beszámol a neuroplaszticitás legújabb kutatásairól (az elme megváltoztatásáról), és arról, hogyan gyorsítsd fel ezt a folyamatot. Ugyanúgy, ahogy az edzés segít izomtömeget fejleszteni, az Elmetréning is segít fejleszteni az elmét. John felvázol egy módszert ennek érdekében, mellyel nemcsak élesítheted a gondolkodásodat, hanem úrrá lehetsz az érzéseid és a viselkedési sémáid felett is. A félelemkezeléstől a stresszcsökkentésig és egy pozitív elmeállapot létrehozásáig mindenről lesz szó, de John csak az eszközöket adja a kezedbe, amelyekre szükséged lesz ahhoz, hogy „bebikázd” az agyadat. Ezekkel a technikákkal felfegyverkezve magabiztosnak érezheted magad, bármilyen változást képes leszel előidézni az életedben.

Hajlamosak vagyunk megragadni bizonyos gondolkodási sémákban az életünk során. Az önszabotázs gyakran a legádázabb ellenségünk. Ebben a könyvben John megmutatja, hogyan változtathatod meg agyi tevékenységedet a „pozitív self-talk” technikával és sok egyéb kipróbált módszer segítségével, hogy elkerüld a berögződések poklát. A szerző azt is eléd tárja, hogy az új agytudomány megértésének a hozadéka valószínűleg csupán karnyújtásnyira van tőled.

Az emberi agy egy csodálatos és összetett szerv. Tartalmazza annak a programnak a nagy részét, amely meghatározza, hogyan éljük az életünket. Sokan úgy élnek, mintha csak egy kártyajátékot játszanának. De John megmutatja, hogy ez nem így van. A jelened és a jövőd is a te kezedben van. Jóllehet nem léteznek tökéletes és kiszámítható megoldások, mégis van rá mód, hogy jobbá tedd az életedet. Az Elmetréning utat mutat, hogy megváltoztasd.

Srini Pillay ügyvezető igazgató

NeuroBusiness Group vezérigazgató

Mielőtt belevágnál

Az Elmetréning nem „játék”, és nem is az emlékezőtehetség fejlesztését szolgálja. A gyakorlati lépések és technikák alapjául – amelyeken keresztül vezet e könyv – bizonyítékokkal rendelkező kutatási eredmények és az agytudomány legújabb felfedezései szolgálnak.

A napi gyakorlás segít megerősíteni gondolkodásmódodat és fejleszteni érzelmi készségeidet, hogy eltávolíthasd az akadályokat, amelyek visszatartanak legmerészebb céljaid és álmaid elérésében.

Ugyanúgy, ahogy különböző gyakorlatok segítségével az izmaidat is edzed, segíthet, ha azt képzeled, hogy az elmédben is léteznek ilyen „idegi izmok”, amelyeket az Elmetréning révén fejleszthetsz.

Képzeld el, hogy szeretnéd, ha erősebb lenne a bicepszed. Ezt bicepszhajlítással vagy fekvőtámasz-gyakorlatokkal elérheted. Ehhez hasonlóan, ha használod az elme edzésprogramját, azzal erősebbé teheted az „idegi izmaidat”, ahogy a hitedet, az akaraterődet, az önbizalmadat, a figyelmedet és így tovább. Ami a fizikai edzést illeti, váltogathatod a fekvenyomást és a padon végzett bicepszerősítést. A mentális edzés keretén belül viszont rengeteg megerősítést, vizualizációt és pozitív, érzékekhez kapcsolódó asszociációt végezhetsz.

Hogyan is néz ki az Elmetréning? Íme, néhány módszer, hogy erősítsd az „idegi izmaidat”:

mentális összevetés

kognitív előfeszítés

irányított hipnózis alatti történetek

horgonytechnikák

meditáció és tudatos figyelem

irányított agytréning audio- és vizuális anyagok

neurofeedback tréning

idegiválasz-technikák

Pontosan ugyanannyi elmegyakorlat létezik arra, hogy megedzd a gondolkodásmódodat és az érzelmi készségeidet, mint amennyi gyakorlattal az izmaidat és a belső szerveidet fejlesztheted. Az Elmetréninggel az otthonod vagy az irodád magányában gyakorolhatsz okostelefonod, tableted vagy számítógéped segítségével.

A napi szintű irányított vagy saját magad által meghatározott gyakorlatok segítségével összetett, pozitív hatást érhetsz el a gondolkodásmódodat, az érzelmeidet és a viselkedési sémáidat illetően. A neuroplaszticitás és a neuropszichológia tudományosan igazolt erejével ismerkedhetsz meg, hogy új tudat alatti berögződéseket, mentális szokásokat és érzelmi sémákat alakíts ki, melyekre alapozva gyorsabban és könnyebben érhetsz el sikereket, mint valaha.

A könyv részeként ingyenes hozzáférést biztosítunk néhány hihetetlenül hatásos audio- és videótréning programhoz, amelyek úgy lettek megalkotva, hogy segítségükkel belülről változtathatod meg az életedet. Egyszerűen csak keresd fel a www.neurogym.com/innercise oldalt.

A könyvben ráadásul olvashatsz az ingyenes Brain-A-Thon nevű tréningünkről, amelyet jómagam és más világszerte elismert elme- és sikerszakértők tartanak. Regisztrálj a www.innercisebook.com/brainathon oldalon.

Az Elmetréning forradalma

Három évtizeddel ezelőtt egy rendkívül bölcs és sikeres férfi feltett nekem egy egyszerű, mégis igen mélyenszántó kérdést, amely átformálta az életemet. Akkoriban tizenkilenc éves voltam, még nem végeztem el az egyetemet, de még csak kilátásban sem volt efféle lehetőség. Mégis arról álmodtam, hogy sikeres leszek. Az akkori fogalmaim szerint ez azt jelentette, hogy lesz néhány villám, jachtjaim, divatos autóim, menő haverjaim és mesésen fogok élni. Rabul ejtettek ezek a dolgok, és elhatároztam, hogy egy nap anyagilag éppen olyan sikeres leszek, mint azok, akik a Lifestyles of the Rich and Famous (Gazdag és híres emberek élete) című lap oldalain szerepelnek.

De adódott néhány átmeneti probléma az álmaim megvalósítása során.

Az első a tizenegyedik évfolyam után bukkant elő, amikor is nagyjából két évvel korábban hagytam ott a gimit. A második gondom pedig az volt, hogy még mindig a szüleim házában éltem. Azt mondták, felsőfokú végzettség nélkül a létminimumot fogom csak megkeresni. Be kell vallanom, ez a figyelmeztetés szíven ütött. Apám volt erre az élő bizonyíték, akinek taxisofőrként mindig csak a következő viteldíj lebegett a szeme előtt, és alig tudott valamilyen szintű megélhetést biztosítani.

Ami még ennél is rosszabb volt, hogy jóllehet, nyolc éves korom óta mindig rendelkeztem valamilyen részmunkaidős állással, a munkatapasztalatom eléggé hiányos volt. Sokféle munkát elvállaltam, de a legmaradandóbb talán az utcagyerekekre jellemző bolti lopások és egyéb pitiáner bűntettek elkövetése volt. Mivel nagyobb növésű voltam a korosztályomnál, megbízható segítőtárs lettem az utcai verekedések során is.

Aztán azon a nyáron, amikor a tizenkilencedik évemet tapostam, fordulóponthoz érkeztem. Visszanéztem a múltamra, és búcsút intettem a partnak, majd a nyílt víz felé fordítottam a tekintetemet, és egy szebb jövő után kezdtem kutatni.

Nevezd sorsnak vagy isten akaratának, vagy aminek csak szeretnéd: egyszer csak egy bölcs és sikeres férfi útját kereszteztem. A siker fogalma számomra akkoriban elég sekélyes volt. Visszanézve azt kell mondanom, sokféle szempontból is nagyon sikeres férfi volt, de ezt akkor értettem csak meg igazán, amikor az életem értelmét keresve egyre mélyebbre és mélyebbre ástam.

Alan Brown agyafúrt és tehetős vállalkozó, egyben pedig bölcs és őszinte emberbarát is volt. Szeretett segíteni az embereknek, hogy elérjék az álmaikat, kiváltképp azoknak, akiknek a szemében meglátta a szenvedély és siker szikráját. Az én szememben is felfedezte ezt.

Egy áprilisi délutánon, ebéd közben – Alan egy egészséges salátát evett, miközben én hamburgert és sült krumplit rágcsáltam – a kezdetben laza beszélgetésünk egészen más irányt vett. Az életem egyre több részletét osztottam meg Alannel. Egy darabig türelmesen hallgatott, majd arról kezdtem panaszkodni, hogy mit rontottam el, hogy nincs végzettségem, nincs pénzem, nincsenek kapcsolataim, nincsenek képességeim…

„John – szakított félbe –, bármi is történt veled a múltban, az nem számít. A múlt már történelem. Az egyetlen fontos dolog az, hogy ma milyen döntéseket hozol, és hogy a döntéseidet a saját magad szolgálatába állítsd. Ma! A múltadat nem tudod megváltoztatni, de a jövődet igen.”

Meghökkentem és tele voltam kétkedéssel. Egy pillanattal később pedig felcsillant előttem egy reménysugár. „És mégis mit kéne tennem? Hogyan változtassam meg a jövőmet?”

„Válaszolj három egyszerű, mégis nagyon fontos kérdésre.”

Ezek a kérdések örökre megváltoztatták az életem folyását.

„Mi az, amit tulajdonképpen szeretnél elérni?” Gondosan fogalmazta meg a kérdést, hiszen nem úgy tette fel, hogy mit gondolok, mit tudnék elérni, hanem, hogy mire vágyom igazán.

Megosztottam vele a legmerészebb céljaimat és álmaimat, mint például negyvenöt évesen nyugdíjba vonulni hárommillió dollárral a számlámon. Elmeséltem, milyen flancos otthont szeretnék, menő sportautókat és elegendő pénzt, hogy beutazzam a világot és gondoskodjak a szüleimről.

Megértően bólogatott. „Miért kell elérned ezeket a célokat?” Arra kért, hogy még mélyebbre ássak, és annyi indokot hozzak fel, amennyit csak tudok, mert, ahogy magyarázta: „Szükséged lesz erre, hogy időnként újra meggyőzd magad, amikor úgy érzed, nem azt csinálod, amit kellene.”

Aztán nekem szegezte a legfontosabb kérdést. Ismét mélyen a szemembe nézett, mintha csak a lelkembe bámult volna, és azt kérdezte: „Csupán kedvedre lenne, vagy tényleg elszántad magad, hogy elérd a céljaidat és álmaid életét éld?”

„Nos… te jó ég. Én… szóval, mi a különbség?” – kérdeztem.

„Ha kedved telne benne – mondta –, akkor csak azt fogod megtenni, ami kényelmes neked és könnyen megy. Mendemondákat és kifogásokat fogsz kitalálni, hogy miért nem cselekszel. Megengeded a múltbeli vagy a jelenlegi körülményeidnek, hogy irányítsák a gondolataidat és a tetteidet. Ha csak kedved telne valamiben, akkor nem leszel hajlandó vállalni a kényelmetlenségeit annak, hogy megváltoztasd magad. Márpedig a változás feltétlenül szükséges, ha komolyan gondolod, hogy szakítasz a jelenlegi berögződéseiddel, szokásaiddal és az eredményeiddel, amelyekben élsz.

Ha viszont elszántad magad, akkor bármiről is legyen szó, meg fogod tenni. A kételyeid és félelmeid ellenére is cselekedni fogsz. Ha elszánt vagy, akkor fejleszteni fogod a tudásodat, a képességeidet, és átalakítod magadban a berögződéseidet arra vonatkozólag, hogy mit vagy képes elérni. Ha komolyan gondolod és elszánt vagy, akkor bármit képes leszel elengedni, ami visszatart. Megtanítom neked, hogyan szilárdítsd meg a gondolkodásmódodat. Itt kell kezdened, és innen indul ki a belső változás, ami szükséges ahhoz, hogy átlépj a mentális és érzelmi akadályokon. Azt is megtanítom neked, hogyan írd felül a tudatalattidat, a kellemetlen érzéseidet és az automatikusan gátló viselkedési sémáidat, amelyek miatt egy helyben topogsz.”

Néhány másodpercnyi csend következett.

„Szóval – kérdezte Alan halkan – kedvedre lenne a változás, vagy el is szántad magad?”

Izgatott és rémült voltam.

„Szóval?” – kérdezte ismét halkan.

Végül a kezemet nyújtottam neki, hogy megrázzam az övét. „Elszántam magam. Vágjunk bele!”

Ez volt az az elhatározás, amelyet tizenkilenc évesen megtettem, és elindított az úton. Ez volt az a pillanat, az a naiv szándék, amely közelebb vitt nagyszabású álmaim felé, és olyanná alakította az életemet, amilyenné akartam.

Felhasználva azt, amit Alantől és néhány másik lenyűgöző mentortól tanultam, hozzákezdtem öt, több milliárd dolláros cég felépítéséhez, írtam két New York Times-sikerkönyvet, valamint szerepeltem nyolc filmben és dokumentumfilmben, és többek között a nemzeti tévében sugárzott Larry King Live, a The Ellen DeGeneres Show és a CNN with Anderson Cooper című műsorokban.

Megteremtettem azt az életet, ami nemcsak emlékeztet azoknak az életére, akiket a Lifestyles of the Rich and Famous című lap oldalain nézegettem, hanem, ami még ennél is fontosabb, remek egészségre tettem szert, lett egy fantasztikus feleségem, és született két csodálatos fiam.

De nem akarlak félrevezetni. Ezek nem zsinórban következtek. Sőt, időközben legalább annyi lépést tettem hátrafelé, amennyit előre. Nem köszöntött rám egy csapásra a „boldogan élünk, míg meg nem halunk”. Az anyagi sikereimmel párhuzamosan egy túlhajszolt időszak következett, amelynek mennyei jutalmakkal kellett volna kecsegtetnie, de a valóságban pokoli csapdák sorát rejtette. Az eredmény: két válás, alkohol- és cukorfüggőség, gyomorfekély, diabéteszt megelőző tünetek, több bukás a tőzsdén, egy üzleti csőd és több mint 25 kg súlyfelesleg, amelyre a testemnek egyáltalán nem volt szüksége. A felpörgetett élet az egészségembe, a szerelmeimbe, a barátságaimba, több millió dollárba és kis híján az ép elmémbe került.

Végül az Elmetréning gyakorlatai és a könyvben olvasható útmutatás segített, hogy életem legnagyobb kudarcaiból felállva elszánjam magam, és életem álmai után eredjek… kerüljön bármibe is.

Te is megteheted ugyanezt az elhatározást

Mostanra – harminchét évvel az Alannel folytatott beszélgetés után – több tízezer diákomnak tettem fel ugyanazt a három kérdést. Varázslat lapul bennük. Ezek jelenthetik az ajtót számodra egy teljesen új élet felé.

Az Elmetréning arról szól, hogyan használd az elmédet céljaid és álmaid elérése érdekében. Ez egy gyakorlatias, tudományos alapokon nyugvó útmutató, amely segít megérteni, mi tart vissza és mi visz előbbre. A következő oldalakon:

olyan hathatós technikákkal ismerkedsz meg, melyek megváltoztatják az életedet;

megtanulod felismerni és elengedni a bizonytalanság és kétely érzését, amely halogatásra késztet vagy meggátol abban, hogy megtedd a lépéseket a spirituális, érzelmi, mentális és fizikai sikerek felé;

megtanulod felismerni, ami igazán visszatart, hogy aztán átformáld és elereszd, majd megtanítsd az elmédnek, hogyan tégy szert önbizalomra, magabiztosságra, és hogyan összpontosíts a célok és álmok elérésére;

megtanulod, hogyan érezz, gondolkodj és cselekedj a legjobb tudásod szerint, hogy elindulhass a célok felé ahelyett, hogy csak kitűznéd őket magad elé;

megtanulod, hogyan éld céltudatosabban és jelentőségteljesebben az életed: hogy úgy érezd, te irányítasz, megszabadulj a stressztől, a körülményektől és az emberektől, akik csak elszívják az életerődet és az energiádat.

Az agykutatás forradalma remek eszközöket biztosít az eredményesebb munkára, és mindezt sokkal jobb érzelmi és spirituális kiegyensúlyozottság kíséretében. Ez a forradalom segít megteremteni egy jelentőségteljesebb, szenvedélyesebb, eltökéltebb és örömtelibb életet.

Tedd fel magadnak a kérdést: Csupán kedvedre lenne, vagy elszántad magad, hogy a kívánt életet éld?

Első rész
Ismerd meg az elmédet!

„Amit én keresek, az nem odakint van, hanem bennem.”

– Helen Keller

1. Nem a te hibád

Miért olyan nehéz elérni a célokat?

„Akik képtelenek megváltoztatni a gondolkodásmódjukat, egyebet sem tudnak megváltoztatni.”

– George Bernard Shaw

Képzelj el egy homokszemet.

Látod? Hadd segítsek. A mérete nagyjából ugyanakkora, mint ennek a pillanatnak a hossza.

— > • < —

Most képzeld el, hogy ez a pötty nem egy homokszem, hanem az agyad egy kis része. Egy kis darabkája annak, amit „szürkeállománynak” nevezünk. Ha elég közelről megfigyeled, először azt fedezed fel, hogy ez a kis darabka különleges idegsejtekből áll, amiket neuronoknak hívnak. Az agynak ez a cseppnyi kis darabkája, ami egy homokszem méretével azonos, 100 ezer neuront tartalmazhat.

Vedd szemügyre még közelebbről.

Ezek a neuronok „beszélgetnek” egymással, jeleket küldenek egymásnak a szinapszisnak nevezett kapcsolataikon keresztül. Akár egymilliárd is lehet belőlük egy ilyen parányi kis pontban. Egymilliárd!

Most lépj egyet hátra.

Nem csupán egyetlen pontocskáról van szó, hanem több ezerről, amely ott nyüzsög a többmilliárdnyi neuronban, ez pedig több billió szinapszist jelent.

Ezek a számok – milliárd, billió – zavarba ejtően nagyok. Összességében ezek teszik az agyat az ismert világegyetem egyik legösszetettebb életformájává. Sokan azt vélik erről, hogy nem nagy ügy, már ha egyáltalán elgondolkodnak rajta.

De ez a másfél kilós csoda igenis nagy ügy. Megdöbbentő mennyiségű munkát végez el: működteti az összes szervünket és szabályozza a testhőmérsékletünket; üzemelteti az immunrendszerünket és kijavítja a testünket érő folyamatos sérüléseket. Felügyeli az izmokat, és szabályozza az emésztőrendszert. Működteti a szívünket, a szemmozgásunkat és felügyeli a hajunk növekedését. Figyelmeztet a veszélyre, felveszi a harcot a rákkal szemben, és tárt karokkal fogadja a szeretetet és az örömet.

És ez csak a jéghegy csúcsa. Beszélhetünk még hitről, tudatosságról, ösztönökről és sok minden másról. Mindenről gondoskodik, miközben épp autót vezetsz és a nagy regényedről elmélkedsz, amit szeretnél megírni, vagy épp egy kihívást jelentő problémát taglalsz valakivel, akiben megbízol.

Mindenre van gondja. A legkisebbtől a legnagyobbig, a kézzelfoghatótól az elvontig, és mindezt olyan teljességgel és titokzatos eleganciával végzi, amit még a világ legelhivatottabb tudósai sem képesek felfogni.

Az emberi történelem során minden briliáns ötlet, lélegzetelállító kreativitás és bámulatba ejtő teljesítmény egy olyan elme terméke volt, amely ugyanabból az anyagból állt, mint a tiéd. A Fortune 500 elnevezésű cég vezérigazgatójának az agya is ugyanabból az anyagból készült. A munkatársadé is, aki olyan sokat fogyott. A barátodé is, aki otthagyta a munkahelyét, és egy sikeres vállalkozást indított. És Lincoln agya is. Vagy Einsteiné. Mind ugyanaz az anyag. Természetesen lehetnek különbségek. Néhány embernél nagyobb a kreativitásért, az intellektusért vagy az empátiáért felelős terület. És az agy kémiája is különbözhet. A DNS is más lehet. De az agyunk ugyanabból az anyagból áll; vagy ahogy a neurológusok mondanák, „ugyanaz a molekuláris felépítése”.

Képzelem, hogy most sokan csóválják a fejüket megkérdőjelezve a leírtakat: „Tényleg? Nos, ha az agyam ilyen képességekkel bír, akkor miért olyan küzdelmes elérni azt, amit szeretnék?”

A kérdésedre adandó válasz le fog nyűgözni.

Célok meghatározása kontra célok elérése

Idézd fel egy pillanatra a legutóbbi célt, amelyet kitűztél magad elé. Nem arra gondolok, hogy le kell vágnod a füvet, vagy el kell készítened az adóbevallásodat, hanem valami sokkal nagyobbra és fontosabbra. Valami olyanra, ami nagy jelentőséggel bír számodra, amire vágysz.

Lehet, hogy szeretnél elindítani egy vállalkozást, vagy több bevételre szert tenni, szeretnél szerelmes lenni, vagy épp jobban érezni magad. Bármi is legyen a célod, ha fontos számodra, akkor jó esélyed van rá, hogy valami végül történni is fog: mondjuk, valami balul üt ki. Ne érts félre. Örök optimista vagyok. Ha citrommal kínálsz, én megtalálom a módját, hogyan készítsek belőle limonádét. De nem csak a pozitív hozzáállásról van szó. Rengeteg olyan embert ismerek, akik bármire képesnek tartják magukat, de végül mégis rácáfolnak erre. És nem is kizárólag a tehetség a kulcs. A középszerűség gyakran jár üzleti, közigazgatási sikerekkel, különösen, amikor a külső megnyerőbb a belsőnél. Nem is a kemény munkán van a hangsúly. Az új vállalkozást indítók bevallottan heti 60-80 órát dolgoznak átlagosan, és gyakran csekély bevételük származik belőle. Mégis a kezdő vállalkozások 80%-a nem éli túl az első 36 hónapot.

Egyértelmű, hogy a hozzáállás, a tehetség és a kemény munka fontos. Ugyanakkor a legtöbb nagy célt azért nem sikerül elérni, mert eleve kudarcra ítéled magad. Elég csupán rápillantani a fogyni vágyókról készült statisztikákra. Vagy ott van a problémás házasságok magas száma. De jobb, ha nem is a nagy egyetemi tanulmányok által készített statisztikákat veszed alapul, hanem megkérdezed a barátaidat, hogyan boldogulnak az újévi fogadalmaikkal.

Ez mind azt támasztja alá, hogy nehéz elérni a célokat.

De várjunk csak. Ez igaz lehet?

Gondolkodj csak el rajta, hogy hányszor képzelted már el, hogy gazdagabb, vékonyabb vagy boldogabb leszel? Hányszor álmodtál magadnak több barátot vagy vágytál rá, hogy jobban kedveljenek? Hányszor szerettél volna kedvesebb vagy őszintébb lenni? Gondolj csak bele, hányszor vágytál csillogó, új autóra, előléptetésre vagy egy randevúra azzal a csodálatos nővel/fickóval, akivel éppen találkoztál. A célok meghatározása ugyanolyan természetes dolog, mint az evés vagy az alvás. Tulajdonképpen a modern emberi agy egyik csodája, hogy minden megerőltetés nélkül, optimistán tekintünk a jövőbe. Szóval, amikor a célok meghatározására kerül a sor, az minden, csak nem nehéz. Sok szempontból egy céléhes és célokat felállító gépezetek vagyunk.

És nincs is ezzel semmi baj. Az elérésükkel viszont már annál inkább. Nem egyszerű lépéseket tenni és folyamatosan a célok felé haladni, főleg amikor a dolgok balul ütnek ki, és ez majdnem biztosan elő fog fordulni.

Az egyik pillanatban lehet, hogy megrohannak minket a neurotranszmitterek, mint a dopamin, a szerotonin vagy az endorfin – mindaz, amitől motiváltak, energikusak és önbizalommal telik vagyunk… –, aztán a következő pillanatban rádöbbenünk, hogy még a kanapéról sem álltunk fel, és nem vetettük bele magunkat abba, amibe kellett volna. De az is lehet, hogy energiával és szándékkal tele belevágunk, mint amikor újévkor elhatározzuk, hogy edzeni és diétázni fogunk. De valahol útközben elveszik a varázs, kisodródunk, és szinte észrevétlenül ugyanoda kerülünk vissza, ahonnan elindultunk.

De miért olyan nehéz elérni azt, amit célul tűztünk ki?

Az agyadnak két dolog fontos

Bátorság. Ez sokkal bonyolultabb annál, mint hogy miért maradsz el az edzéstervedtől, vagy hogy miért nem tudtál zöld ágra vergődni azzal, hogy az álomvállalkozásod számára mi lenne a célpiac.

Igen, az elméd csodálatos. Ugyanakkor befejezetlen. A legkorábbról ismert, hétmillió évvel ezelőtt élt emberi őseink agyában lassú, de folyamatos átalakulás vette kezdetét, és ez az átalakulás még most is tart.

Hogy lehetséges legyen ez az átalakulás – hogy az emberszabású agyából kifejlődjön a te agyad –, a fent említett szervünk két fontos alapelvet fejlesztett ki.

Az első a biztonság. A túlélésé az elsőbbség. Ahhoz, hogy az ember reprodukálódhasson és átörökíthesse az agyi fejlődését a következő generációra, elegendően hosszú életet kell megélnie. Az agy nem halhat meg idejekorán. Ez azt jelenti, hogy az agyad természetszerű képességet fejlesztett ki, hogy érzelmileg, fizikailag és mentálisan is biztonságban tartson.

A második a hatékonyság. Idézd csak fel azt a hosszú felsorolást, hogy mennyi mindenért felelős az agyad a pislogástól kezdve egészen az analitikus gondolkodásig. Az egyetlen módja, hogy mindezzel megbirkózzon, ha hatékonyan bánik az energiájával. Az agyadnak energiahatékonynak kell lennie, hogy kevesebb befektetéssel mind többet érhessen el.

Ez a két tényező különös hatással van arra, hogyan működik a mai ember agya. Ahhoz, hogy elmenekülj a kardfogú tigris elől, vagy kitérj egy figyelmetlen sofőr útjából, az agyad ösztönös, automatikus válaszokat fejlesztett ki, hogy biztosan elkerüld a veszélyt. A hatékonyság érdekében az agyad az ismerős viselkedésmintákra hagyatkozik, amiket kis energiabefektetéssel megvalósíthat ahelyett, hogy új berögződéseket alakítana ki minden egyes gondolat, érzés és cselekvés esetében.

A biztonság és a hatékonyság segít túlélni, de nem garantálja a gyarapodást.

Robotpilóta-élet

Ezeknek a villámgyors válaszoknak – az ösztönöknek, az automatikus gondolkodásmódnak, automatikus érzéseknek és cselekvéseknek, amik elég jól működnek ahhoz, hogy életben tartsanak és hatékonnyá tegyenek – áruk is van. Ezek irányítják az életed jó részét, és emiatt sok szempontból többé-kevésbé a szokások rabjai leszünk, melyek közül soknak tudatában sem vagyunk. Más szóval, az életed nagy részét robotpilótaként éled. Ezt automatizmusnak hívják, és ez az oka annak, hogy olyan eredményekre jutsz, amiket nem akarsz. Nem egyszer, nem kétszer, hanem újra és újra. Amikor ugyanúgy gondolkodsz, érzel és cselekszel, amikor a szokásaid rabjaként ugyanazt teszed, az életed többé-kevésbé ugyanúgy alakul.

A változás fenyegető az agy számára

A túlélés minden életforma számára fontos. Minden élő organizmus alkalmazkodik vagy fejlődik, hogy szembenézzen a változó fenyegetésekkel, a változó környezettel és a szükségletekkel. Nagyon kevés kivétel létezik. Például az Ausztrália nyugati partjainál talált kénbaktériumok semmi bizonyítékát nem adják annak, hogy az elmúlt közel kétmilliárd év során bármit is fejlődtek volna. De mi, emberek egyértelműen nem tartozunk e ritkaságok közé. Sőt, mi folyamatosan fejlődünk. Az agyunk mostanra háromszor nagyobb, mint korai őseinké, valamint a formája is megváltozott, alkalmazkodott a nyelvtanuláshoz, az analitikus gondolkodáshoz, a tudatossághoz, a kulturális és technológiai fejlődéshez stb.

Ugyanakkor néhány alapvető dolgot illetően mégsem alkalmazkodott jól az agyad. Az egyik barátom, dr. Adam Gazzaley, a San Franciscó-i Kaliforniai Egyetem idegi tudományokért felelős tanára azt mondja, hogy mindannyian ősi aggyal rendelkezünk, amely egy csúcstechnológiáktól hemzsegő világban próbál összpontosítani és túlélni.

Íme, egy példa arra, hogy Adam pontosan mire gondol: A célod, hogy lefogyj, izgalmasnak és inspirálónak hathat számodra, de az ősi agyad meg akarja tartani a súlyodat arra az esetre, ha éhínség köszöntene be. Vagy például az ötlet, hogy otthagyd a munkahelyedet és vállalkozást indíts, megbizserget, az ősi agyad ugyanakkor „aggódik”, hogy a jelenlegi munkád és bevételed hiányában éhezni fogsz. Az agyad számára szinte minden változás, amelyet véghez akarsz vinni, potenciális kockázatként értelmezendő – érzelmi, anyagi, fizikai, mentális és szociális vetületben. A változást nem mellesleg akár életveszélyesnek is ítélheti.

Ez mind pedig ugyanahhoz a bizonytalansághoz vezet minden alkalommal. Célokat felállítani nem nehéz. Elérni őket viszont már az, mert ami az agyadat illeti, a radikális változások potenciális fenyegetést hordoznak magukban. Ha ilyen szemmel vizsgáljuk a változást, megláthatjuk a fényt a sötét alagút végén. Ez felcsillanthatja a választ néhány gyötrő kérdésre, mint például:

Miért van az, hogy akárhányszor változtatni akarok, végül ugyanoda lyukadok ki, ahonnan elindultam?

Miért olyan nehéz kiszakadni az érzelmi vagy a viselkedési sémákból?

Miért ragadok be ugyanazon a kereseti szinten?

Miért olyan nehéz otthagyni egy munkát, vagy kilépni egy kapcsolatból, amely már nem kielégítő?

Miért adom fel folyton a fogyókúrát, amellyel próbálkozom?

És mind között talán a következő a legaggasztóbb:

Miért nem tudom elérni a célt, amely megadná azt, amire vágyom?

A válasz mindegyik kérdésre ugyanaz. Az agy számára a jelentős változás jelentős fenyegetést hordoz, és mindent meg fog tenni azért, hogy ne kelljen elhagynia a „komfortzónáját”.

Gondolj csak az otthonodban lévő termosztátra. Mindig ugyanazt a hőfokot tartja, függetlenül attól, hogy milyen meleg vagy hideg van odakint. Ha télen ablakot nyitsz, hogy friss levegő költözzön a házba, a termosztát érzékeli a változást, és feljebb kapcsolja a fűtést, hogy az otthonodban újra „normális” hőfok legyen, ezáltal biztonságban és kellemesen érezd magad.

Az életedet kísérő mentális és érzelmi berögződések szintén beállították egy bizonyos szintre a „hőmérsékletet”, így akkor érzed magad kellemesen, ha bizonyos érzelmi, viselkedési és gondolkodásmódbeli határok között mozogsz. De amikor megpróbálsz változtatni az érzéseiden, a gondolkodásodon vagy a cselekedeteiden – azaz kinyitod az ablakot, hogy friss levegőt engedj be –, bekapcsol az agyadban lévő „termosztát”, hogy visszaállítsa azokat a körülményeket, amelyek a „normális” komfortzónádat jelentik. Az eredmény pedig az, hogy egy helyben toporogsz, vagy talán kiegyezel magaddal, hogy lassú, fokozatos lépéseket tégy ahelyett, hogy az elképzelt hatalmas lépésekkel haladnál.

Ennek ellenére vannak néhányan, akik leküzdik ezt az ellenállást, és elérik a változást. Lefogynak, és tartják a súlyukat, vállalkozást indítanak, amely eltartja őket, előléptetik őket, szerető kapcsolatban élnek, megtalálják az igazi boldogságot, írnak egy könyvet, és táncórákat vesznek. Ők gyarapodnak, nem csak a túlélésre játszanak.

De erre te is képes vagy. Ahhoz viszont, hogy belevágj, meg kell értened, hogy nem egy, hanem két aggyal rendelkezel.

A fejezet összefoglalása és eszközök

Összefoglalás

Az agyad lenyűgözően összetett és erőteljes szerv. De az ereje ellenére a célok elérése időnként lehetetlennek tűnhet.

Hogy biztonságban tudjon, és hatékonyan működhessen, agyad rengeteget fejlődött, de a prioritások ma már mások, mint hétmillió évvel ezelőtt. Ugyanakkor e szerv még mindig fejlődésben van, és gyakorta küszködik, hogy lépést tartson a változásokkal, amelyek szükségesek új céljaid elérése végett. Tulajdonképpen a régi berögződések, az automatikus gondolkodásmód, érzések és cselekedetek tartanak vissza.

Eszközök

Kísérő feladatlapok, irányított Elmetréning-gyakorlatok és további információk állnak rendelkezésedre a www.myneurogym.com/innercise oldalon, mely az alábbi QR-kódot beolvasva okostelefonnal is elérhető.

2. Nézz szembe a főnökkel!

Hogyan ragadsz be a két agyad miatt?

„A világon két végtelen létezik: a világegyetem és az emberi hülyeség. Bár a világegyetem végtelenségéről nem vagyok meggyőződve.”

– Albert Einstein

Elég valószínű, hogy nem esik nehezedre felidézni a múltból olyan alkalmakat, amikor magabiztosnak érezted magad, vagy talán éppen most is ilyen érzés tölt el. Akárhogy is, töprengj el a magabiztosságodon egy kicsit. Máris tisztább képet kapsz arról, hogy melyek azok a dolgok, amikre büszke vagy, amiket elértél, legyenek azok kicsik vagy nagyok.

Viszont azt is le merném fogadni, hogy olyan alkalmakat is fel tudsz idézni, amikor úgy érezted, megrekedtél. Olyan alkalmakat, amikor kutattál, könyveket olvastál, motivációs előadásokon vettél részt, de függetlenül attól, hogy milyen keményen igyekeztél, képtelen voltál előrelépni, hogy komolyabb változást érj el a bevételeid, az üzlet, az egészséged, a kapcsolataid, a spirituális fejlődésed vagy egyéb célok terén. Biztos, hogy ezek után is tűzöl ki új célokat magad elé – talán még beszélsz is róluk, elképzeled őket, lépéseket is teszel az irányukba –, de akkor is ott áll mögötted, hogy korábban képtelen voltál elérni őket.

A „miért nem” első részét ismerjük: az agyad úgy fejlődött, hogy biztonságban tudjon téged, és a komfortzónádban tartson azáltal, hogy idegi sémákba kényszerít, amelyek berögződésekké válnak. Ezek a megszokott gondolati és érzelmi sémák jelentős hatással vannak az életedre.

A két „agy” története

Az agyad által használt megszokott sémák, melyek segítségével hatékonyan működik, más jellegzetességekkel is rendelkeznek: a tudatod szintje alatt működnek. Ezt nevezik tudatalattinak, ami egy nagyon fontos tényt fed fel:

Két „agyad” van, nem egy.

Természetesen nem fizikai értelemben, de az idegtudomány feltárta, hogy az agy egyik része racionális, logikus, tudatos, míg a többi terület nagy része egy sokkal mélyebb, érzelmekre és berögződésekre alapuló módon működik, amelyet a limbikus, az ősi vagy tudat alatti agy szabályoz.

Tudatos agy | Tudat alatti agy
Nagyon lassú | Villámgyors
Fogalmi alapon működik | Észlelések alapján működik
Gondolatok és érzések | Ösztönök és érzelmek
Szándékos | Berögződések vezérlik
Explicit | Implicit

A tudatos/tudat alatti megkülönböztetés megmagyarázza, hogy miért olyan nehéz a változás. Lehet például, hogy tudatosan több bizalmas kapcsolatra vágysz, de megrekedsz, és védekezésbe kezdesz, mert tudat alatt félsz a visszautasítástól. Vagy ehhez hasonlóan, talán szeretnél fogyni, de a tudatalattid attól tart, hogy hiába lennél vékonyabb, előfordulhat, hogy akkor sem lennél szeretetreméltóbb, akkor meg minek az egész felhajtás. És itt van a probléma lényege: hiába határozod meg tudatosan a céljaidat, ha a gondolataid ellentmondásba kerülnek az érzelmeiddel és az ösztöneiddel. Tudatosan megnevezheted a céljaidat, de ha a tudat alatti folyamatok, szokások és régi berögződések ellened dolgoznak, a változás nehézkessé válik, ha nem egyenesen lehetetlenné.

Nézz szembe a főnökkel!

Nemcsak hogy két különböző agyad van, ezek ráadásul nem is egyenlők. Először is, szinte minden, ami az agyadban történik, a tudatalattidban regisztrálódik. Az agyad aktivitásának döntő többsége, most is, a tudatod szintje alatt megy végbe.

Elsőre ez egy kissé nyugtalanító lehet. Szeretjük azt gondolni, hogy a tudatos agyunkat használjuk, hogy mi irányítunk, hogy az agyunk és a testünk azt teszi, amit mondunk nekik. Senki sem vitatja, hogy az agyunk robotpilóta-üzemmódban is képes üzemelni, hogy szabályozza a szívműködésünket, a légzésünket, és karbantartja a testünket, mégis szeretnénk azt hinni – legalább olyan biztossággal, ahogy reggel felkel a nap –, hogy mi irányítunk a megfontolt, racionális, logikus tudatunkkal.

Az igazság viszont majdnem ennek az ellentéte. A tudatos/tudat alatti arány olyan, mint a jéghegy, ahol a tudatos agy aktivitása a felszín felett kilátszó parányi rész, a tudat alatti rész pedig a mélység kifürkészhetetlenségébe merül. Hogy számokkal is illusztráljuk ezt a képet, a legtöbb idegtudománnyal foglalkozó szakértő általános megállapodása szerint 3 és 5% közé tehető, ami az agyunk tudatos szintjén történik. A maradék 95-97% rejtve zajlik.

És ez a kiegyensúlyozatlanság itt nem ér véget. A tudatalattid villámgyors. Mielőtt a tudatos agyad egyáltalán észbe kapna, a tudatalattid már észleli, és reagál is egy potenciális fenyegetésre, és emiatt elsőbbséget élvez.

Ezért lett a tudatalattidból a főnök. És mit kaphat meg egy főnök? Bármit.

Ebben az esetben pedig a főnök semmi másra nem vágyik jobban, mint a koherenciára, azaz a harmóniára.

A zenekar összehangolása: harmónia kontra disszonancia

Lehet, hogy nem vetted észre, de ha valaha jártál már klasszikus zenei koncerten, tanúja lehettél annak, hogy milyen hatékonyan működik az agyad.

A zenekarban minden hangszernek külön szólama van. Minden szólam játéka úgy került megírásra, hogy azok szépen kiegészítsék egymást. Amikor a szólamok együttesen szólalnak meg, a különböző hangjegyek olyan csodás szinergiába kerülnek egymással, hogy az a gyönyörű zene, amit hallasz, úgy érzed, mintha egy egység lenne.

Ha viszont a szólamok diszharmóniába